กระทรวงพาณิชย์  จับมือหน่วยงานพันธมิตร  นำร่องส่งออกมะม่วงน้ำดอกไม้เกรดพิเศษ
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ ได้หารือร่วมกับกรมส่งเสริมการเกษตร กระทรวงเกษตรและสหกรณ์ บริษัท การบินไทย จำกัด (มหาชน)  บริษัท ท่าอากาศยานไทย จำกัด(มหาชน) บริษัท Profreight Group (ผู้ให้บริการด้านโลจิสติกส์) และบริษัท Swift จำกัด (ผู้ค้าและผู้ส่งออกผลไม้ไทย) เพื่อแก้ปัญหาเร่งด่วนด้านโลจิสติกส์และการขนส่งผลไม้ไทย เช่น มะม่วง ทุเรียนและมังคุด ทางอากาศไปยังประเทศเป้าหมาย เช่น  เกาหลีใต้ ญี่ปุ่น จีน ในสถานการณ์โควิด-19 เพื่อรองรับผลไม้ที่คาดว่าจะออกสู่ตลาดเป็นจำนวนมากตามนโยบาย “เกษตรผลิต พาณิชย์ตลาด” โดยได้เปิดตัวการส่งออกผลไม้ไทยผ่านการขนส่งทางอากาศไปยังตลาดต่างประเทศ โดยนำร่องส่งออกมะม่วงน้ำดอกไม้เกรดพิเศษด้วยเที่ยวบินของสายการบินไทย ไปยังตลาดเกาหลีใต้ในวันนี้ 6 มีนาคม 2564 เป็นเที่ยวบินแรก จำนวน 20  ตัน ณ เขตปลอดอากรและคลังสินค้า ท่าอากาศยานนานาชาติสุวรรณภูมิ โดยจะมีการขนส่งมะม่วงน้ำดอกไม้ไปยังเกาหลีใต้รวม 13 เที่ยวๆ ละ 20 ตัน รวมทั้งสิ้น  260 ตันด้านนายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า ในฐานะเลขานุการคณะกรรมการพัฒนาและบริหารจัดการผลไม้ (Fruit Board) ได้กำหนดแนวทางบริหารจัดการผลไม้ ที่เน้นความสอดคล้องตามยุคสมัยปัจจุบันที่มีเทคโนโลยีและเครื่องมือสื่อสารที่อำนวยความสะดวกมากขึ้นในยุค 4.0 ตลอดจนให้เข้ากับสถานการณ์การระบาดของโรคโควิด-19  โดยเน้นช่องทางการซื้อขายออนไลน์ซึ่งมีประสิทธิภาพในการกระจายได้สูงและได้วางแนวทางการขับเคลื่อนตามยุทธศาสตร์ตลาดนำการผลิตตั้งแต่ต้นน้ำ กลางน้ำและปลายน้ำ ปัจจุบันเกาหลีอนุญาตให้นำเข้าผลไม้ไทยได้ 6 ชนิด ได้แก่ มะม่วงน้ำดอกไม้ มะม่วงแรด ทุเรียน มังคุด สับปะรด กล้วยและมะพร้าว ซึ่งมะม่วงน้ำดอกไม้ที่ได้รับความนิยมมากที่สุด  เนื่องจากรสชาติ หวาน หอม อร่อย เป็นที่ถูกปากของคนเกาหลี ตลาดส่งออกที่มีศักยภาพสำหรับมะม่วงน้ำดอกไม้คือ เกาหลี ญี่ปุ่นและจีน การส่งเสริมการผลิตและผลักดันมะม่วงส่งออก ผลผลิตต้องมีคุณภาพมาตรฐาน สด สะอาด ปลอดภัยจากโรคแมลงศัตรูพืชและปลอดภัยจากสารเคมีตกค้าง สำหรับระยะเก็บเกี่ยวเพื่อการส่งออกของมะม่วงน้ำดอกไม้สีทอง เปอร์เซ็นต์ความแก่จะอยู่ที่ 80% สำหรับการส่งออกผลไม้สดไทยไปยังตลาดโลกในปี 2563 มีปริมาณ 1,645,500 ตัน ลดลงร้อยละ 16.46 มีมูลค่า 104,257 ล้านบาท เพิ่มขึ้นร่อยละ 15.44 ส่วนการส่งออกผลไม้สดไทยไปยังเกาหลีใต้ ปี 2563 มีปริมาณทั้งหมด 9,910 ตัน เพิ่มขึ้นร้อยละ 9.96 มูลค่า 844 ล้านบาท ลดลงร้อยละ 31.45 โดยเป็นการส่งออกมะม่วงสด ปริมาณ 8,170 ตันลดลง ร้อยละ 20.28  มูลค่า 674 ล้านบาท ลดลงร่อยละ 34.60